और फिर मंच से घोषणा की गयी कि इस साल की वह विशेष महिला वह चुनी गयी है, जो वास्तविक जि़न्दगी में नारी उत्थान की प्रतीक है। तालियों की गूंज के बीच उसे मंच पर बुलाया गया। उसे हीरा जड़ित मुकुट पहनाया गया। एक देश ने उसे अपने देश की मानद नागरिकता दी। कुछ बड़े फिल्म डॉयरेक्टरों ने उसे अपनी-अपनी फि़ल्म में हिरोइन लेने की घोषणा की। एक अन्तर्राष्ट्रीय संस्था ने उसे ब्रांड एम्बेसडर घोषित किया। उसकी स्पीच हुई और उसने संक्षिप्त से अपने भाषण में आयोजकों का आभार माना कि उसके विकास का उन्होंने समुचित अवसर दिया, वह बहुत मामूली परिवार से है। बोलते समय उसकी आंखों में खुशी के आंसू थे। उसे लग रहा था कि वह जागी आंखों से एक ख़्वाब देख रही है। वह जि़न्दगी में वह सब पान में क़ामयाब हो गयी है जिसे कोई भी स्त्री पाना चाहे। उसकी स्पीच के बाद घोषणा की गयी-"यह जो नारित्व के तमाम गुणों से लैस नारी है, उसके जीवन-संघर्ष को व्यक्त करने वाली एक छोटी सी फि़ल्म अब दिखायी जायेगी।"